CELEX: 32016R2119
Language: fi
Date: 2016-12-02 00:00:00
Title: Komission asetus (EU) 2016/2119, annettu 2 päivänä joulukuuta 2016, Euroopan parlamentin ja neuvoston asetuksen (EY) N:o 471/2009 ja komission asetuksen (EU) N:o 113/2010 muuttamisesta siltä osin kuin on kyse tullimenettelyjen luettelon mukauttamisesta ja tietojen määrittämisestä (ETA:n kannalta merkityksellinen teksti )

3.12.2016   
               
               
                  FI
               
               
                  Euroopan unionin virallinen lehti
               
               
                  L 329/66
               
            KOMISSION ASETUS (EU) 2016/2119,
      annettu 2 päivänä joulukuuta 2016,
      Euroopan parlamentin ja neuvoston asetuksen (EY) N:o 471/2009 ja komission asetuksen (EU) N:o 113/2010 muuttamisesta siltä osin kuin on kyse tullimenettelyjen luettelon mukauttamisesta ja tietojen määrittämisestä
      (ETA:n kannalta merkityksellinen teksti)
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon kolmansien maiden kanssa käytävää ulkomaankauppaa koskevista yhteisön tilastoista ja neuvoston asetuksen (EY) N:o 1172/95 kumoamisesta 6 päivänä toukokuuta 2009 annetun Euroopan parlamentin ja neuvoston asetuksen (EY) N:o 471/2009 (1) ja erityisesti sen 3 artiklan 2 kohdan, 5 artiklan 2 kohdan ja 6 artiklan 2 kohdan,
      sekä katsoo seuraavaa:
      
                  (1)
               
               
                  Asetuksessa (EY) N:o 471/2009 annetaan yhteiset puitteet kolmansien maiden kanssa käytävää tavarakauppaa koskevien Euroopan tilastojen järjestelmälliselle tuottamiselle. Tällaisten tilastojen pääasiallinen tietolähde ovat tulli-ilmoituksista saatavat tiedot. Mainittu asetus annettiin niiden erityisten ja uusien tulliselvitysmenettelyjen yksinkertaistusten huomioon ottamiseksi, jotka pannaan täytäntöön Euroopan parlamentin ja neuvoston asetuksella (EY) N:o 450/2008 (2) (uudistettu tullikoodeksi). Tämä koski etenkin ”omaa arviointia” eli mahdollisuutta poiketa tulliselvityksen antamisesta ja keskitettyä tulliselvitysjärjestelmää, jossa tuonti- ja vientimuodollisuudet voidaan hoitaa useammassa kuin yhdessä jäsenvaltiossa.
               
            
                  (2)
               
               
                  Euroopan parlamentin ja neuvoston asetuksella (EU) N:o 952/2013 (3) (unionin tullikoodeksi) kumottiin uudistettu tullikoodeksi ja korvattiin 1 päivästä toukokuuta 2016 neuvoston asetuksessa (ETY) N:o 2913/92 (4) säädetyt tullisäännökset.
               
            
                  (3)
               
               
                  Laadittavat ulkomaankauppatilastot on tarpeen sovittaa yhteen unionin tullikoodeksin tullimenettelyjen kanssa.
               
            
                  (4)
               
               
                  Asetus (EY) N:o 471/2009 pantiin täytäntöön komission asetuksella (EU) N:o 113/2010 (5), jossa otettiin huomioon uudistetussa tullikoodeksissa vahvistetut tullisäännökset. Koska unionin tullikoodeksia sovelletaan täysimääräisesti 1 päivästä toukokuuta 2016, tullisäännöksiin tehdyt muutokset olisi otettava huomioon asetuksessa (EY) N:o 471/2009 ja asetuksessa (EU) N:o 113/2010 ulkomaankauppatilastoja koskevien tilastotietojen keräämisen ja kyseisten tilastojen laatimisen osalta.
               
            
                  (5)
               
               
                  Komission täytäntöönpanopäätöksessä (EU) 2016/578 (6) vahvistetaan asetuksen (EU) N:o 952/2013 280 artiklassa tarkoitettu työohjelma ja viitataan sähköisiin tullijärjestelmiin, jotka unionin tullikoodeksin mukaisesti on tarkoitus ottaa käyttöön.
               
            
                  (6)
               
               
                  Tällaisten sähköisten järjestelmien käyttöönottoa edeltävää aikaa varten komission delegoidussa asetuksessa (EU) 2016/341 (7), jäljempänä ’siirtymäkauden delegoitu säädös’, vahvistetaan siirtymätoimenpiteet, jotka koskevat tulliviranomaisten välistä ja tulliviranomaisten ja talouden toimijoiden välistä tietojen vaihtoa ja tallentamista.
               
            
                  (7)
               
               
                  Unionin tullikoodeksin 179 artiklassa tarkoitetun keskitetyn tulliselvityksen tulliyksinkertaistuksien mukaista tuontia ja vientiä ei tarvitse välttämättä menetelmällisistä syistä kohdentaa määräjäsenvaltiolle tai todelliselle vientijäsenvaltiolle, koska tavaroiden liikkuminen yhteisön sisällä näiden jäsenvaltioiden ja sen jäsenvaltion välillä, jossa tavarat sijaitsevat silloin, kun ne luovutetaan tullimenettelyyn, voitaisiin kattaa paremmin ja johdonmukaisemmin EU:n sisäisen kaupan tilastoilla.
               
            
                  (8)
               
               
                  Kyseessä olevia jäsenvaltioita koskevia tilastollisia määritelmiä olisi kuitenkin muutettava, jotta voidaan tunnistaa tuonnin osalta tavaran taloudellisesti merkittävä liikkuminen tulliselvityksen jälkeen ja viennin osalta sen liikkuminen ennen tulliselvitystä.
               
            
                  (9)
               
               
                  Mainitut jäsenvaltioita koskevat tilastolliset määritelmät olisi myös sovitettava johdonmukaisesti yhteen keskitetyn tulliselvityksen mukaisten tulliselvityssäännösten kanssa, jos ainoastaan selvitysmenettelyssä osalliseksi jäsenvaltioksi yksilöity jäsenvaltio saa tulliselvitykseen liittyviä tietoja tulliselvitystä valvovalta jäsenvaltiolta.
               
            
                  (10)
               
               
                  Jotta ulkomaankauppatilastot voidaan laatia yhdenmukaisesti, tiettyjen muiden tietoelementtien määritelmiä olisi mukautettava, jotta ne vastaavat unionin tullikoodeksilla käyttöön otettuja muutoksia.
               
            
                  (11)
               
               
                  Sen vuoksi asetuksia (EY) N:o 471/2009 ja (EU) N:o 113/2010 olisi muutettava.
               
            
                  (12)
               
               
                  Tässä asetuksessa säädetyt toimenpiteet ovat kolmansien maiden kanssa käytävän tavarakaupan tilastointia käsittelevän komitean lausunnon mukaiset,
               
            ON HYVÄKSYNYT TÄMÄN ASETUKSEN:
      1 artikla
      Korvataan asetuksen (EY) N:o 471/2009 3 artiklan 1 kohta seuraavasti:
      
         ”1.   Ulkomaankaupan tilastoihin kirjataan tavaroiden vienti ja tuonti.
         Jäsenvaltioiden on kirjattava vienti silloin, kun tavara poistuu yhteisön tilastoalueelta
         
                     a)
                  
                  
                     jonkin seuraavassa mainitun, Euroopan parlamentin ja neuvoston asetuksessa (EU) N:o 952/2013 (*1) (unionin tullikoodeksi) vahvistetun tullimenettelyn mukaisesti:
                     
                                 —
                              
                              
                                 vienti;
                              
                           
                                 —
                              
                              
                                 ulkoinen jalostus;
                              
                           
               
                     b)
                  
                  
                     sovellettaessa unionin tullikoodeksin 258 artiklaa;
                  
               
                     c)
                  
                  
                     sovellettaessa unionin tullikoodeksin 269 artiklan 3 kohtaa;.
                  
               
                     d)
                  
                  
                     sovellettaessa unionin tullikoodeksin 270 artiklaa sisäisen jalostusmenettelyn lopettamiseksi.
                  
               Jäsenvaltioiden on kirjattava tuonti silloin, kun tavara tulee yhteisön tilastoalueelle jonkin seuraavassa mainitun, tullikoodeksissa määritellyn tullimenettelyn mukaisesti:
         
                     a)
                  
                  
                     luovutus vapaaseen liikkeeseen, tietty käyttötarkoitus mukaan luettuna;
                  
               
                     b)
                  
                  
                     sisäinen jalostus.
                  
               
      2 artikla
      Muutetaan asetus (EU) N:o 113/2010 seuraavasti:
      
                  1)
               
               
                  Muutetaan 4 artikla seuraavasti:
                  
                              a)
                           
                           
                              korvataan 1 kohdan ensimmäinen alakohta seuraavasti:
                              ”Tilastollinen arvo on tavaroiden arvo sillä hetkellä ja siinä paikassa, jossa tavarat ylittävät sen jäsenvaltion rajan, jossa tavarat sijaitsevat silloin, kun ne luovutetaan tullimenettelyyn, joko tulemalla jäsenvaltioon (tuonti) tai poistumalla jäsenvaltiosta (vienti).”
                           
                        
                              b)
                           
                           
                              korvataan 4 kohta seuraavasti:
                              ”4.   Edellä 2 ja 3 kohdassa tarkoitettua arvoa on tarvittaessa mukautettava niin, että tilastollinen arvo sisältää ainoastaan ja kokonaisuudessaan toimitukseen liittyvät kuljetus- ja vakuutuskustannukset tavaran lähtöpaikasta sen jäsenvaltion rajalle, jossa tavarat sijaitsevat silloin, kun ne luovutetaan tullimenettelyyn (tuonnin osalta CIF-tyyppinen arvo ja viennin osalta FOB-tyyppinen arvo).”
                           
                        
            
                  2)
               
               
                  Korvataan 6 artiklan 3 kohta ja 6 artiklan 4 kohta seuraavasti:
                  ”3.   Tuontiin sovelletaan seuraavaa:
                  
                               
                           
                           
                              Kun tavarat luovutetaan vapaaseen liikkeeseen tai asetetaan tietyn käyttötarkoituksen menettelyyn, määräjäsenvaltio on se jäsenvaltio, jossa tavarat sijaitsevat silloin, kun ne luovutetaan tullimenettelyyn. Jos tulliselvityksen laatimisen hetkellä on kuitenkin tiedossa, että tavarat lähetetään toiseen jäsenvaltioon luovutuksen jälkeen, määräjäsenvaltio on kyseinen toinen jäsenvaltio.
                           
                        
                               
                           
                           
                              Jos tavarat asetetaan sisäisen jalostuksen tullimenettelyyn, määräjäsenvaltio on se jäsenvaltio, jossa ensimmäinen jalostustoiminto toteutetaan.
                           
                        
                               
                           
                           
                              Rajoittamatta tämän kohdan 1 ja 2 alakohdan soveltamista asetuksen (EY) N:o 471/2009 7 artiklan 2 kohdassa tarkoitetun tiedonsiirron soveltamiseksi määräjäsenvaltio tiedonvaihdon osalta on se jäsenvaltio, jossa tavarat sijaitsevat silloin, kun ne luovutetaan tullimenettelyyn.
                           
                        4.   Vientiin sovelletaan seuraavaa:
                  
                               
                           
                           
                              Todellinen viejäjäsenvaltio on se jäsenvaltio, jossa tavarat sijaitsevat silloin, kun ne luovutetaan tullimenettelyyn.
                           
                        
                               
                           
                           
                              Jos kuitenkin on tiedossa, että tavarat on tuotu toisesta jäsenvaltiosta siihen jäsenvaltioon, jossa tavarat sijaitsevat silloin, kun ne luovutetaan tullimenettelyyn, kyseinen toinen jäsenvaltio on todellinen viejäjäsenvaltio edellyttäen, että
                              
                                          i)
                                       
                                       
                                          tavarat tuotiin kyseisestä toisesta jäsenvaltiosta ainoastaan vientiin selvitystä varten, ja
                                       
                                    
                                          ii)
                                       
                                       
                                          viejä ei ole sijoittautunut siihen jäsenvaltioon, jossa tavarat sijaitsevat silloin, kun ne luovutetaan tullimenettelyyn ja
                                       
                                    
                                          iii)
                                       
                                       
                                          saapuminen siihen jäsenvaltioon, jossa tavarat sijaitsevat silloin, kun ne luovutetaan tullimenettelyyn, ei ollut neuvoston direktiivissä 2006/112/EY (*2) tarkoitettu unionin sisäinen tavaranhankinta tai sellaisena käsiteltävä liiketoimi.
                                       
                                    
                        
                               
                           
                           
                              Jos tavarat viedään sisäisen jalostuksen tullimenettelyn jälkeen, todellinen viejäjäsenvaltio on se jäsenvaltio, jossa viimeinen jalostustoiminto toteutettiin.
                           
                        
                               
                           
                           
                              Rajoittamatta tämän kohdan 1, 2 ja 3 alakohdan soveltamista asetuksen (EY) N:o 471/2009 7 artiklan 2 kohdassa tarkoitetun tiedonsiirron soveltamiseksi todellinen viejäjäsenvaltio tiedonvaihdon osalta on se jäsenvaltio, jossa tavarat sijaitsevat silloin, kun ne luovutetaan tullimenettelyyn.
                           
                        
                     (*2)  Neuvoston direktiivi 2006/112/EY, annettu 28 päivänä marraskuuta 2006, yhteisestä arvonlisäverojärjestelmästä (EUVL L 347, 11.12.2006, s. 1).”"
						
               
            
                  3)
               
               
                  Korvataan 7 artiklan 2 kohdan toinen alakohta seuraavasti:
                  ”Tuonnin yhteydessä lähettävää maata / lähtömaata koskevissa tiedoissa ilmoitetaan se jäsenvaltio tai kolmas maa, josta tavarat alun perin lähetettiin siihen jäsenvaltioon, jossa tavarat sijaitsevat silloin, kun ne luovutetaan tullimenettelyyn, jos välimaana olevassa jäsenvaltiossa tai kolmannessa maassa ei tapahtunut kaupallista liiketointa (eli myyntiä tai jalostusta) tai tavaroiden kuljettamiseen liittymätöntä pysäytystä. Jos tällainen pysäytys tai kaupallinen liiketoimi on tapahtunut, tiedoissa ilmoitetaan viimeisin välimaana oleva jäsenvaltio tai kolmas maa.”
               
            
                  4)
               
               
                  Korvataan 13 artikla seuraavasti:
                  ”13 artikla
                  Liikkeenharjoittajan tunnistaminen
                  Liikkeenharjoittajaa koskevat tiedot tarkoittavat tuonnin yhteydessä tuojalle annettua asianmukaista tunnistusnumeroa ja viennin yhteydessä viejälle annettua asianmukaista tunnistusnumeroa.”
               
            
                  5)
               
               
                  Korvataan 15 artiklan 4 kohdan toinen virke seuraavasti:
                  ”Taloudellisten toimijoiden rekisteritunnistenumeron (EORI-numero) antamisesta vastuussa olevien viranomaisten on kansallisten tilastoviranomaisten pyynnöstä järjestettävä pääsy komission täytäntöönpanoasetuksen (EU) 2015/2447 (*3) 7 artiklassa tarkoitettuihin tietoihin, jotka ovat saatavilla EORI-numeroon liittyvässä sähköisessä järjestelmässä.
                  
                     (*3)  Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558).”"
						
               
            3 artikla
      Voimaantulo
      Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
      
         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 2 päivänä joulukuuta 2016.
         
            
               Komission puolesta
            
            
               Puheenjohtaja
            
            Jean-Claude JUNCKER
         
      
      
         (1)  EUVL L 152, 16.6.2009, s. 23.
      
         (2)  Euroopan parlamentin ja neuvoston asetus (EY) N:o 450/2008, annettu 23 päivänä huhtikuuta 2008, yhteisön tullikoodeksista (uudistettu tullikoodeksi) (EUVL L 145, 4.6.2008, s. 1).
      
         (3)  Euroopan parlamentin ja neuvoston asetus (EU) N:o 952/2013, annettu 9 päivänä lokakuuta 2013, unionin tullikoodeksista (EUVL L 269, 10.10.2013, s. 1).
      
         (4)  Neuvoston asetus (ETY) N:o 2913/92, annettu 12 päivänä lokakuuta 1992, yhteisön tullikoodeksista (EYVL L 302, 19.10.1992, s. 1).
      
         (5)  Komission asetus (EU) N:o 113/2010, annettu 9 päivänä helmikuuta 2010, kolmansien maiden kanssa käytävää ulkomaankauppaa koskevista yhteisön tilastoista annetun Euroopan parlamentin ja neuvoston asetuksen (EY) N:o 471/2009 täytäntöönpanosta siltä osin kuin on kyse kaupan kattavuudesta, tietojen määrittämisestä, kauppatilastojen laatimisesta yritysten ominaisuustietojen ja laskutusvaluutan mukaan jaoteltuina sekä tietyistä tavaroista ja tietyistä tavaroiden liikkeistä (EUVL L 37, 10.2.2010, s. 1).
      
         (6)  Komission täytäntöönpanopäätös (EU) 2016/578, annettu 11 päivänä huhtikuuta 2016, unionin tullikoodeksissa säädettyjen sähköisten järjestelmien kehittämistä ja käyttöönottoa koskevan työohjelman vahvistamisesta (EUVL L 99,15.4.2016, s. 6).
      
         (7)  Komission delegoitu asetus (EU) 2016/341, annettu 17 päivänä joulukuuta 2015, Euroopan parlamentin ja neuvoston asetuksen (EU) N:o 952/2013 täydentämisestä unionin tullikoodeksin tiettyjä säännöksiä koskevilla siirtymäsäännöksillä sikäli kuin asiaankuuluvat sähköiset järjestelmät eivät ole vielä toiminnassa ja komission delegoidun asetuksen (EU) 2015/2446 muuttamisesta (EUVL L 69, 15.3.2016, s. 1).